b'\n_START_ARTICLE_\nVezivo (biologija)\n_START_PARAGRAPH_\nVez\xc3\xadvo (tudi dezm\xc3\xa1lno tk\xc3\xadvo) je skupina tkiv, ki nastanejo zve\xc4\x8dine iz srednjega kli\xc4\x8dnega lista (mezoderma) in le\xc5\xbeijo v notranjosti organizma. Bogata so z razmeroma mehko medceli\xc4\x8dnino. Mednje sodijo mezenhim, zdrizovina, mre\xc5\xbeasto (retikularno) vezivo, ma\xc5\xa1\xc4\x8devje, rahlo (intersticijsko) in \xc4\x8dvrsto (fibrozno) vezivo.\n_START_SECTION_\nZgradba\n_START_PARAGRAPH_\nVezivo sestavljajo celice mezenhimskega porekla, vlakna (elasti\xc4\x8dna, kolagenska in retikulinska) in medceli\xc4\x8dnina (sestoji iz zunajceli\xc4\x8dne teko\xc4\x8dine in proteoglikanov, zlasti hialuronske kisline, hondroitina, hondroitinsulfata in keratansulfata). Celice so obi\xc4\x8dajno medseboj \xc5\xa1iroko razmknjene in med njimi se nahaja veliko medceli\xc4\x8dnine. Razmerje med celicami, vlakni in medceli\xc4\x8dnino se sicer med razli\xc4\x8dnimi vrstami veziva mo\xc4\x8dno razlikuje. V vezivu je obi\xc4\x8dajno prisotna tudi dobro razvejena \xc5\xbeilna mre\xc5\xbea.\n_START_SECTION_\nBolezni in motnje\n_START_PARAGRAPH_\nObstaja okoli 200 motenj, ki prizadenejo vezivo. Nekatere so posledica oku\xc5\xbebe, na primer celulitis, nekatere povzro\xc4\x8dijo po\xc5\xa1kodbe (na primer brazgotinjenje), lahko pa je vzrok genetski (Ehlers-Danlosov sindrom, Marfanov sindrom, imperfektna osteogeneza ...). Pri nekaterih motnjah vezivnega tkiva vzrok ni poznan, na primer pri sklerodermiji. Razli\xc4\x8dne motnje se izra\xc5\xbeajo z razli\xc4\x8dnimi simptomi in zahtevajo razli\xc4\x8dno zdravljenje.'